На основу чл. 27. ст. 10 и 29.ст. 1 Закона о јавној својини («Сл. гласник РС», бр. 72/11, 88/13 и 105/14), чл. 2. 19. и 20. Уредбе о условима прибављања и отуђења непокретности непосредном погодбом, давања у закуп ствари у јавној својини и поступцима јавног надметања и прикупљања писмених понуда («Сл. гласник РС», бр. 24/2012 и 48/15), и чл. 8. Одлуке o прибављању непокретности и располагању непокетностима-отуђењем пословно производних објеката у јавној својини општине Владичин Хан («Сл. гласник Града Врања», бр. 11/14) Скупштина општине Владичин Хан на седници оржаној дана 12.08.2015. **расписује**

# О Г Л А С

# РАДИ ОТУЂЕЊА ЗЕМЉИШТА И ПОСЛОВНО ПРОИЗВОДНИХ ОБЈЕКАТA У ЈАВНОЈ СВОЈИНИ ОПШТИНЕ ВЛАДИЧИН ХАН ПУТЕМ ПРИКУПЉАЊА ПИСМЕНИХ ПОНУДА

**1.** Овим огласом оглашава се прикупљање писмених понуда за отуђење земљишта и пословно производних објеката у јавној својини општине Владичин Хан.

**2.** Предмет отуђења су кп.бр. 500/1 и 500/3 укупне површине 47659 м2 уписане у лист непокретности бр. 1063 КО Лепеница и пословно производни објекти на кп. бр. 500/1, и то:

- Производне хале укупне површине 12647 м2;

- Управна зграда са портирницом и амбулантом укупне површине 1116 м2;

- Помоћни објекти укупне површине 1947 м2;

- Пратећи објекти укупне површине 1068 м2.

**3.** Почетна цена за отуђење земљишта и пословно производних објеката укупно износи 1.335.575,00 ЕУРА.

**4**. Земљиште и пословно производни објекти отуђиће се по спроведеном поступку прикупљања писмених понуда најповољнијем понуђачу, који понуди највећу висину купопродајне цене и који испуњава друге услове огласа.

Непокретности које су предмет огласа отуђују се у постојећем –„виђеном“ стању, тако да се купац закључењем уговора о купопрoдаји одриче било каквих примедби по основу евентуалних материјалних недостатака на предметним непокретностима.

**5.** Пре потписивања уговора најповољнији понуђач је дужан да достави доказ о уплати укупне купопродајне цене у динарској противвредности по средњем званичном курсу НБС на дан уплате.

Уколико укупан износ плаћа на рате обавезан је да прву рату у износу од 30% од утврђене цене уплати на дан закључења уговора, а остатак у 12 месечних рата које ће се усклађивати са индексом раста цена који објављује Републички завод за статистику.

Ради обезбеђења одложеног плаћања купопродајне цене лице које стиче право својине дужно је да пре потписивање уговора достави средства обезбеђења и то:

банкарску гаранцију пословне банке „без приговора“ и наплативу „ на први позив“ уз обавезну клаузулу о укључењу ревалоризације у гаранцију са роком важења док траје

период отплате. Општина као поверилац ће у случају кашњења у уплати било које рате активирати банкарску гаранцију за цео износ дуга.

**6.** Право учешћа на огласу имају сва физичка, правна лица и предузетници.

**7.** Сваки учесник је дужан да уплати депозит у износу од 10 % од почетне цене што износи 133.557,50 ЕУРА, у динарској противвредности по средњем званичном курсу НБС на дан уплате на жиро рачун Општине Владичин Хан бр. 840-811151843-89, позив на број 97 56-111.

Учесник који је учествовао али није стекао статус купца има право на враћање уплаћеног депозита у року од 8 дана од дана отварања писмених понуда.

Уплаћени депозит се враћа у номиналном износу, без права на камату.

**8.** Понуда се доставља у затвореној коверти са видљивом назнаком на који се оглас односи и ко је подносилац понуде.

**Понуда физичког лица мора да садржи:**

* име и презиме, адреса, број личне карте, број телефона, ЈМБГ и потпис;
* износ цене која се нуди;
* доказ о уплаћеном депозиту;
* број рачуна за враћање уплаћеног депозита;
* бизнис план.

**Понуда предузетника мора да садржи:**

* назив и седиште предузетника, број телефона, потпис од стране овлашћеног лица;
* извод из регистра надлежног органа;
* потврду о ПИБ;

- износ цене која се нуди;

- доказ о уплаћеном депозиту;

- број рачуна за враћање уплаћеног депозита;

- бизнис план.

**Понуда правног лица мора да садржи:**

* назив и седиште правног лица, број телефона, потпис од стране овлашћеног лица;
* потврду о ПИБ;
* оверену фотокопију Решења о упису правног лица у регистар код надлежног органа;
* износ цене која се нуди;
* доказ о уплаћеном депозиту;
* број рачуна за враћање уплаћеног депозита;
* бизнис план.

У случају да подносиоца понуде заступа пуномоћник, пуномоћје за заступање мора бити специјално и судски оверено.

Непотпуне и неблаговремене понуде се одбацују.

**9.** Пријаве се подносе Комисији за спровођење поступка отуђења земљишта и пословно производних објеката, путем прикупљања писмених понуда у јавној својини општине Владичин Хан, у року од 30 дана од дана објављивања огласа, са назнаком **ПРИЈАВА НА ОГЛАС,** на адреси Светосавска бр. 1, 17510 Владичин Хан.

Оглас ће се објавити даном ступања на снагу одлуке о отуђењу непокретности из јавне својине Општине Владичин Хан путем прикупљања писмених понуда.

**10.** Заинтересовани учесници у поступку отуђења предметне непокретности могу извршити увид у документацију (акти о власништву, измирени трошкови коришћења непокретнсоти) и стање објеката сваког радног дана у периоду од 10 до 15 часова. Особа за контакт у вези са обиласком објеката је помоћник председника општине Владимир Костић, контакт тел. 062/80-12-013.

**11.** Јавно отварање понуда одржаће се у малој сали СО Владичин Хан дана 17.09.2015. године, са почетком у 11:00 часова.

**12.** Поступак се сматра успелим и у случају достављања најмање једне благовремене и потпуне понуде, ако подносилац понуде прихвати почетну висину купопродајне цене по којој се непокретности отуђује из јавне својине, с тим да уколико не прихвати купопродајну цену, губи право на враћање депозита.

**13.** Уколико подносилац благовремене и потпуне понуде не приступи отварању писмених понуда, сматраће се да је одустао од понуде и губи право на враћање уплаћеног депозита.

**14**. Поступак прикупљања понуда спроводи Комисија.

**15.** Ближа права и обавезе регулисаће се уговором, који се закључује између Општине Владичин Хан и купца а након доношења коначне одлуке од стране Скупштине општине Владичин Хан и прибављања мишљења надлежног правобраниоца.

**ОВАЈ ОГЛАС ОБЈАВЉЕН ЈЕ НА ОГЛАСНОЈ ТАБЛИ ОПШТИНЕ ВЛАДИЧИН ХАН, ИНТЕРНЕТ АДРЕСИ ОПШТИНЕ www.vladicinhan.org.rs, и ДНЕВНОМ ЛИСТУ КОЈИ СЕ ДИСТРИБУИРА НА ЦЕЛОЈ ТЕРИТОРИЈИ РЕПУБЛИКЕ СРБИЈЕ**.

**СКУПШТИНА ОПШТИНЕ ВЛАДИЧИН ХАН**

**БРОЈ: 06-108/3/2015-01**

**ПРЕДСЕДНИЦА,**

**Данијела Поповић**